UPUTE AUTORIMA

U godišnjaku Anali Gazi Husrev-begove biblioteke tretiraju se islamske naučne discipline i druge oblasti u vezi sa bibliotečkim fondom i arhivskom građom Gazi Husrev-begove biblioteke, kao i kulturnim naslijeđem Bosne i Hercegovine općenito. Primaju se isključivo neobjavljeni rukopisi, koji se redakciji dostavljaju u elektronskoj formi (CD ili e-mail) i u štampanom obliku na adresu redakcije. Rukopisi se ne vraćaju.

Rukopisi mogu biti u kategorijama izvornog naučnog rada, preglednog naučnog rada, stručnog rada, istraživačke bilješke ili izlaganja sa naučnog skupa. Kategoriju rada predlaže autor, a konačnu odluku donosi Redakcija nakon provedenog anonimnog recenzentskog postupka.

Radovi opsegom ne bi trebali prelaziti 32 kartice, odnosno 57 600 znakova s prazninama. Dostavljaju se u fontu Times New Roman, veličini fonta 12 i proredom 1,5. Autori mogu dostaviti radove i na stranom jeziku (engleski, arapski, turski).

Osim osnovnog teksta, rad treba da sadrži:

* Naslov; navodi se prije osnovnoga teksta.
* Sažetak; navodi se ispod naslova i ne može imati više od 250 riječi. Piše se na jeziku kojim je pisan osnovni tekst.
* Ključne riječi; navode se ispod sažetka na jeziku kojim je pisan osnovni tekst i može ih biti najviše 5.

Prilozi (ukoliko ih ima) dostavljaju se u zasebnoj elektronskoj formi u jednom od sljedećih formata: .tif , .jpg ili .pdf, u rezoluciji od najmanje 300 dpi.

Literatura, kao i bilješke i pojašnjenja, navode se u podnožnim napomenama u tekstu. Redakcija preporučuje slijedeći način citiranja:

ako se navodi monografska publikacija:

* Fikret Karčić, *Društveno-pravni aspekt islamskog modernizma*, Sarajevo : Islamski teološki fakultet, 1990, str. 226.

ako se navodi članak objavljen u časopisu ili zborniku:

* Husejn Djozo, „Da li je problem otkrivanja žene vjerskog ili socijalnog karaktera“, *Novi Behar*, X, br. 12-14 (15.1.1937), str. 139-140.
* „Nastupni govor reisu-l-uleme IVZ u FNRJ Ibrahima efendije Fejića održan prigodom primanja menšure 12. septembra 1947 u Gazi Husrevbegovoj džamiji u Sarajevu“, *Glasnik VIS*, br. 1-3/1950, str. 23-24.

ako se navodi arhivski materijal:

* Vidi npr. Izvještaj Sreskog odbora AFŽ u Zvorniku upućen Zemaljskom odboru AFŽ 3. 8. 1947, Arhiv BiH (ABiH), Fond AFŽ, 1947, kutija 2, br. 745/47.

ako se navodi prilog dostupan putem elektronskog medija:

* Alan Hopkinson, „The Alexandria Library and the work of the International Friends“, Dostupno na: [http://eprints.mdx.ac.uk/14/(Deposited](http://eprints.mdx.ac.uk/14/%28Deposited) 26 September 2005)

Časopis, također, objavljuje prikaze knjiga i periodike, osvrte na naučne skupove, predavanja i druge naučne i stručne događaje. Prikazi knjiga ne bi trebali prelaziti 12 000 znakova, a trebaju sadržavati ime i prezime autora, naslov djela, naziv izdavača, mjesto i godinu izdavanja te broj stranica. U prikazu pojedinoga broja časopisa uz ime časopisa trebaju biti navedeni godište, godina i mjesto izdavanja te broj.

Tekst rukopisa dostaviti sa naznakom „*Za Anale Gazi Husrev-begove biblioteke*“ na adresu Gazi Husrev-begova br. 46 Sarajevo, 71000 Bosna i Hercegovina, ili e-mail *anali@ghb.ba*